בס"ד

**חובה"ת – פרקים ג-ד**

1. **חובת התלמידים - פרק ג'**

מעקרי מחלות הנפש ותרופותיהן:

כיון שכל תכליתנו הוא לקרבך לתורה ובדרך ד' תלך, לכן צריכים אנו להכשיר אותך כפי שהורה לנו התורה בעצמה, סור מרע ועשה טוב, כי א"א להכניס את המלך בלתי אם נקו את החדר מתחילה, וא"א לו לאיש להתקדש בלתי אם הסיר את הרע מלבו מתחילה, לכן עלינו לחפש בך כל שמץ אשר ימנעך מלמודך ומלהתקשרך בד', ולהרחיקו. אבל רק עמך יחד נחפש, ואתך יחד נבדוק את עצמך לראות ולמצא את פתיתי החמץ ואת גרגרי הרקב אשר בך ולהשמידם, כי מי הוא עיקר המחנך שלך אם לא אתה בעצמך, ומי הוא אשר עיקר האחריות עליו לחנך ולגדל מן נערי ובחורי ישראל, ארזי הלבנון אדירי התורה אם לא אתם נערים ובחורים בעצמכם, ומי יוכל לדעת כמוכם את חסרוניכם אשר צריכים לתקנם, ומי כמוכם מכיר היטב כ"כ את העקמימיות, אשר שונות ומשונות הן בכל נער ונער ולישרם. ואנחנו יכולים רק לעזר לכם, להכין לכם את הדרך הישר ולהורותכם לאמור, זה הדרך, השביל והנתיב (הערה בתחתית העמוד - כי יש איש בכל מעשיו הולך הוא בדרך התורה ובאיזה דברים, הקלים לפי דעתו מתעקם ומקיל, הדרך שלו טובה היא, רק בשביל ובנתיב קטן מן הצד תעה, וגם הוא עד שאול ירד ר"ל) עקום הוא וההולך בו יגיע אל השאול תחתית והסט"א ר"ל, וזה הדרך השביל והנתיב ישר הוא וההולך בו יגיע אל זרועי ד' ואל תפארת הוד קדושתו יתברך, וכל אב, מלמד, ומדריך יכול רק לצותכם וליעץ אתכם, ובכם הדבר תלוי אם לשמוע לו, לפעל ולחנך א"ע בדרכו ובמצותו וכל הגה היוצא מפיו תכניסו בכל חדרי לבכם וגופכם, וטוב לכם. ואם ח"ו תמאנו ומריתם מי יועיל לכם ומה יועיל לכם להציל את נפשכם מן הקליפה החוטפת נפשות ישראל ר"ל. רק אתם בעצמכם יכולים לחפש בחורי לבכם ובסדקי נפשכם ולמצא את חסרוניכם כ"א כפי עצמותו ולתקנם ואנו רק על אודות איזה מהם נדבר ואת תרופתן נבאר ומהם תלמדו אתם לכל עניניכם איך לבקש, למצא ולתקן:

1. **חובת התלמידים - פרק ג'**

ישנם אנשים גדולים וקטנים שאינם מרגישים חסרון בקרבם, ואף אם מביט בספרי מוסר שמדה זו וזו רעה היא, מ"מ אינו עומד על דעתו שמדה רעה זו נמצאת בו ועליו לתקנה, גם בלבו לא ירגיש לא כאב ולא דאגה ממנה, סימן לא טוב הוא לו, כי כך דרך החולים אם תכבד חוליו לא ירגישה ולא ידע כי חולה הוא, (ועיין בשמונה פרקים להרמב"ם, פרק ג'). אבל ישנם אנשים ונערים גם במדה כזו, בפנימיותו מתחיל הלב להרגיש כי חסרון זה בו ומתחיל לדאוג ולכאוב, אבל בדעתו ממהר הוא לתרץ א"ע לאמר, הלא אין החסרון בי באופן גרוע כ"כ כמו שמיסר הספר, והמעט שיש בי כמעט מוכרח להיות בי כי אין צדיק בארץ אשר יעשה טוב ולא יחטא, וגם זהו שותפו של היצה"ר הוא, ואחריתו זוהם הנפש וחושך הגיהנום הוא. יסוד מחלת שניהם היא, שאינם דורשים מעצמם גדלות, דומה להם שרק הצדיקים הגדולים צריכים לעבוד ולתקן א"ע, וכל איש ישראל כפי שהוא ובאיזה אופן שהוא די לו, כבן סכל שאין אביו מבקש ממנו הרבה ובמעט הטוב שנמצא בו מסתפק. ואף על פשעיו מחפה לאמר, הלא סכל הוא. וטעות גדולה טועה איש כזה.

1. **אדמו"ר מפיאסצ'נה, בני מחשבה טובה עמ' 49**

כל דבר טוב מדרגה ומדה טובה שתשמע או תראה באיזה ספר, שהיה באיש צדיק, אל תתייאש לאמור אין זה לפי ערכי, רק אדרבא, תחמוד אליו ותאמר, הלא גם הוא היה ילוד אשה כמוני, ואם היה הולך בטל כמוני ג"כ לא היה מגיע אליו, ולמה זה לא אגיע גם אני לו, ואפילו אם תשמע פשט על איזה פסוק או גמרא והדבר יפה בעיניך, תצטער, ולמה לא אמרתי גם אני כמותו, הלא גם הוא היה ילוד אשה" כמוני כנ"ל, וממ"נ טובה החמדה זו, כי אם תזכה לבא אלי' ישמח אביך שבשמים ותגל נשמתך בקרבך, ואם לאו, גם כן לא עברה החמדה לבטלה, והכלל הזה תדע, שכל רעיון ורצון בין טובים ובין רעים ח"ו שעוברים באיש אינם חוזרים ריקנים, אחד לאחד נתקבץ ואחת לאחת נקבע בנפש, ובנין מהם נבנה. יש לפעמים שעולה באיש מדה רעה רח"ל רעה הרבה מערכו, והוא משתאה בעצמו, מאין בא אלי כל כך נמיכיות, אבל כנ"ל רעיונות ורצונות דקות כשערות נקלטו בו, לא ידעם ולא הרגישם מגודל דקותם, ובקרבו נתעבו ונתגדלו, ואז מתראים ומתגלים בו בצורת מדה מגונה וגוש עכור ר"ל, וכן להיפך כל מחשבה ורצון טוב שתעלה בקרבך אפילו אם לא תגיע אליהם, יתעבו ויתגדלו ויתראו בך במדה ומחשבה קדושה.

1. **סיכום של צביקה זימן הי"ד**

* סור מרע ועשה טוב - אנו צריכים לסלק מאיתנו את כל הרוע שבתוכנו שגורם לנו לא להתקדש, ורק אנו יכולים למצוא חמץ כזה, ואז נוכל למלא את עצמנו בטהרה.
* ישנם שני סוגי אנשים: א. אדם שרואה שיש מידות רעות, אך זה כלל וכלל לא מפריע לו, הוא שקוע עמוק בחטאו, ושום דבר לא מפריע
* ב. אדם שרואה שהוא לא טוב במידות מסוימות, אך הוא מטייח ומתרץ את עצמו, וטוען שהוא לא צדיק שאמור לתקן מידות אלו.
* אנחנו צריכים לדרוש מעצמנו שאנו ישראל, עבדי ה'. אחרי שנדרוש כל זה אנו נראה את הדרך.

1. **חובת התלמידים - פרק ד'**

אבל אף אם לא נלקית במחלה גרועה מחלת העצלות, וגם לא נזהמו גופך ונפשך בזוהם הבטלה, עוד אינך חפשי מלבקש ומלנקות ממך גם את אבק רקב העצלות אשר, התרפות שמו, ואם אינה מסוכנת כעצלות, מ"מ גם היא אם תאחז באיש, להוציא מקרבו את אשר יכול להוציא תפריעהו, ואת הדרך העולה בית אל מלעלות תעכבהו. זכור נא שהתורה משמים נתנה, ולהיות ישראל לומד התורה ועובד ד', עלי' לצל כנפי שדי היא, ורק ע"י עבודה התחזקות והתאמצות כל כחי הגוף והנפש יכולים להגיע אלי':

1. **חובת התלמידים - פרק ד'**

כל עבודה לפי ערך הדבר הנקנה נמדדת, דברים זולים ושטותים כמעט בלי עבודה נקנים, ודברים יקרים מהם, ביותר עבודה קונים אותם, וללמוד תורה ולחסות בצל קדשו רק בעבודה קשה יכולים להגיע. לא בעבודה שהיא קשה וגדולה מן יכולת האדם, כי ד' יתברך לא נתן לנו עבודה למעלה מכחותינו ויכלתנו, רק שצריכים להתאמץ ולהתחזק בה, לא לעבוד בלבד בשעה שבאה עבודה לידו, רק להיות איש עובד בעצם ולא מתרפה, ושלמה המלך אומר גם מתרפה במלאכתו אח הוא לבעל משחית (משלי י"ח ט') העצל אינו רוצה לעבוד לגמרי והוא הבעל משחית. והמתרפה עושה הוא בשעה שבאה דבר עשיה לפניו, אבל הוא בעצמו אינו איש עובד, נרדם הוא בעבודתו, מאריך בה ללא צורך ורוצה רק בשטחיות, לא יתאמץ ולא יתעמק...

1. **חובת התלמידים - פרק ד'**

ועתה בחור ישראל דואג אתה הרבה על העני הזה שאיבד והפסיד את כל הקודש והצדיקים וביאת המשיח בעד דבר של מה בכך. ואם עליו תדאג שלא הי' לו לעשות אחרת, כי לא ידע שנסיון לפניו, איך תדאג אף תקצוף עליך שתדע שתמיד עומד אתה בנסיון ומ"מ לפני כל דבר קטן תכרע ולא תעמוד בו. בידך להיות גאון וצדיק, להשרות את שכינתו ית' בך שגם אנשים אחרים ממך יתקדשו, ושעל ידך אל ד' יתקרבו, את דבר ד' תלמד אותם ובדרכיו תדריכם ואתה וחבריך את הקץ ואת התגלות משיח צדקנו תקרבו, ומה יועיל רצונך לבד שתרצה להיות יהודי אמיתי אם תתעצל תתרפה ולא תעבוד, ומן כל מניעה תדחה ח"ו ואל כל דבר אשר יראה בעיניך טוב תקפוץ, ובכל נסיון קטן וגדול לא תעמוד. אין כונתנו שתהי זריז ותעשה עבודתך רק כחרוץ בעל מלאכה של חול להבדיל בלבד, בשעה שרבו ממהר אותו, או שהוא דוחה את עצמו, שעבודתו יבשה עבודת אברי הגוף בלבד, רק עורר את נפשך רוח אלקים ישאך ויתרעשו גלגלי נפשך ואברי גופך, תתאמץ ותתחזק לעבוד את ד' בחזקה בהתלהבות אש קודש ושמחה:

1. **סיכום של צביקה זימן הי"ד**

* מחלת העצלות היא הנוראה שבכולם (מבחינת מידות), האדם כל הזמן מתרץ את עצמו שהוא בסדר והאחרים יש להם חסרונות, וזה בעצם מראה על קנאה, וצריך לעקור מידה זו מן השורש לתמיד.
* צריך להתבונן ולראות את האיכרים והבונים, שהם משכימי קום ועובדים קשה ואנו מתעצלים.
* גם אם הינך לא חולה במחלה זו, אתה צריך להיזהר שמא בעתיד אתה תדבק במחלה זו.
* העבודה נמדדת בערך הדבר, אם עמלת בשבילה או לאו.
* התורה נקנית בעבודה קשה והיא ניתנת להשגה.
* כאשר אדם כל היום בטל, בסוף היום הוא נמאס על עצמו. וצריך להיזהר מבטלה.
* קשה יותר לרפא את המתרפה מחולה בעצלות, מפני שעל העצל קל להטיל עליו משימות, אך המתרפה כבר באופן מסויים לא עצל, אך הוא מקל לעצמו בדברים מסויימים, ולא משכים ועובד ב100%.
* אם אתה רוצה להיות חרוץ בחייך, צריך לגרש את העצלות, ולהיות מתאמץ וזריז.
* המתרפה, כאשר יש לו איזה נסיעה אהובה, הוא מתארגן אליה בחריצות ומשקים קום בשבילה, וזאת מכיוון שהוא שמח בשבילה, אך ללימוד תורה וכו' זה לא כך.
* משל הסנדלר והפרח.
* אל לנו להתעצל ולהתרפה, אלא לעמול ולעבוד כדי להגיע אל הדביקות.